Prema nevažećim listićima - prvi izbor splitskih birača pored Andre Krstulovića Opare i Željka Keruma je Hajduk, drugi Spužva Bob, treći Tito, a četvrta je Lidija Bačić, javljaju vijesti.hr.

Hajduk i Spužva Bob su do kraja vodili mrtvu utrku, ali pobjedu je ipak odnio Hajduk. Zanimljivo, jedan glas dobila je i Ava Karabatić.

Listići su se brojali cijelo jutro, a brojanje se završilo nešto poslije 15 sati. Kako je rekao HDZ-ov Tomislav Prljević, svi su potpisali zapisnik u kojem se Županijskom izbornom povjerenstvu šalje samo 110 sumnjivih listića, javlja Index.

"Nakon završenog prebrojavanja svih nevažećih listića, utvrdili smo da je samo sto i deset sumnjivih listića koje ćemo poslati ŽIP-u. Pola je za Keruma, pola je za Oparu. Kolege iz HGS-a potpisale su zapisnik, a Županijsko izborno povjerenstvo će donijeti odluku. Poslat ćemo im zapisnik koje smo svi potpisali. Nije ni predmet rasprave hoće li Opara ostati gradonačelnik. Bilo je iskidanih listića, križali su obojicu, pisali su razne poruke poput 'Hajduk živi vječno', crtali likove iz crtića ili su dodavali trećeg kandidata", rekao je HDZ-ov Prljević.



Novinarima se obratio i Kerumov zamjenik Davor Grčić Gaga koji je rekao da su oni sa strane zabilježili još 1000 listića koje će poslati na grafološko vještačenje.



"Potpisali smo zapisnik, mi imamo spisak naših spornih listića, a njih je oko tisuću. Njih vjerojatno DIP neće priznati, ali ići ćemo na grafološko vještačenje. Obavezno ćemo podići kaznenu prijavu, ovo je samo jedan od elemenata kako smo pokradeni. Ako bi se pribrojile ostale primjedbe, sigurno se radi o većem broju. To meštri hadezeovci rade godinama, njihova mreža to radi 20 godina. Imamo dojave, dolaze mi poruke ljudi da su glasali neki koji se nalaze na brodovima, u Njemačkoj, da postoje liste ljudi koji godinama ne izlaze na birališta. Kad bismo mi slučajno znali kako se to radi, ovoga ne bi bilo. Mi smo amateri za njih. Uglavnom su na bazi dva zaokružena svi, tih tisuću. Odmah se izdvojio jedan dio koji će oni ocijeniti, samo 110 ide na DIP, a naš spisak nije im interesantan", rekao je Gaga, prenosi Index..

